望故廬一首
作者：周紫芝
朝代：宋

paragraphs: 龜城去江，邈在一隅。
我家龜舫，亦足軒渠。
草耕木茹，瓮牖蓬樞。
有客二人，寔邀望舒。
長鬚之奴，玉川之廬。
何必仙去，方丈蓬壺。
何必校書，起居何如。
無禍爲福，徐行當車。
我乎誰交，誰乎我徒。
春蛙嘈雜，夏木扶疏。
大盗遽起，山摧海枯。
我焚其巢，將焉適歟。
善刀而藏，爲之踟蹰。
望我故處，宛其在塗。
我友云亡，云誰與娛。
願洗甲兵，肉四海臞。
奠我新宅，以飽三餘。